syfer | © My Klaskamer - idees en gedagtes uit 'n juffrou se pen
Juffer	2018, klaskamer	alfabet, diere, flits, freebies, getal, gratis, inkleur, kombinasies, My klaskamer, sigwoord, somme, syfer, tien	4 Kommentaar
September is die herdenkingsmaand van My Klaskamer – 'n webjoernaal (blog) vir ouers, onderwysers en onderwysstudente. Vanjaar bestaan Juffer en My Klaskamer reeds 10 jaar en daarom is dit tyd vir 'n paar gedagtes rondom die getal 10.
Jonger leerders leer vinnig om tot by 10 te tel, maar hoe kan 'n mens so 'n bietjie meer op die getalle tussen 0 en 10 fokus of met 10 werk?
Tel die vingers of tone afsonderlik. Hoeveel tone het twee maats…en die klas?
Ryg 'n pypskoonmaker deur 10 krale en gebruik dit as 'n armband of vou dit plat as 'n mini-telraam. Die kleiner outjies kan nou hul kombinasiesomme oefen deur byvoorbeeld somme soos 3 + _ = 10 te toets.
Anker 'n spaghetti- of sosatiestokkie in wondergom op die tafel en gebruik ringvormige pap of krale om hoeveelhede tot by 10 oor te glip. Gebruik die syferkaarte in 'n pak kaarte om verskillende hoeveelhede te maak (7 krale, 9 krale, ens.).
Trek twee syferkaarte (bv. 10 en 2) en doen 'n aftrekkingsom deur 2 krale weg te neem. Hoeveel bly agter? Maak meer en minder en gebruik die fisiese aktiwiteit om sommer fynspier oefeninge en oog-hand koördinasie by te werk.
Trek 'n kaart uit 'n pak speelkaarte (haal eers die koninklike stel uit). Hoeveel het ek nodig om 'n 10 vol te maak (dus 5 + _ = 10)? As ek 10 het en dié getal wegneem, hoeveel bly oor (bv. 10 – 3 = _)?
Trek beide hande op 'n vel papier (bv. koerantpapier, telefoonboekblaaie…) af en knip uit…of maak twee afskrifte van een hand (hou die een hand byvoorbeeld as 'n linkerhand en dop die ander een om as dit klaar uit geknip is – om as die regterkant te gebruik. Plak die handpalms langs mekaar op 'n karton (grawe deur die herwinningsdosies), sodat die vingers kan omknak of beweeg. Gebruik die handjies as jy somme op "vingers" wil bereken.
Meet stroke papierlint (streamers) en knip dit in 10cm-lange dele op. Meet 'n strookpapier om die kop (soos 'n kroon) en plak die papierlinte al langs die lengte van die kroon. Versier dit met voorstellings van 10 (verskeie versamelings, syfers, getalname).
Hoe ver kan julle in tiene tel? 100? 200? 1 000?
Kleur die kolomme op 'n honderdblok in 10 verskillende kleure in. (Bv. al die getalle wat op 3 eindig – blou.) Watter getal is 10 meer of minder as 'n gegewe getal. Kies 'n kleur en tel van bo na onder. Sny sommer die blok in dwars stroke en bou die legkaart. Waar hoort die getalle?
Meet vorms (vierkante, reghoeke, driehoeke) met 'n 10cm-sy af. Knip dit uit en pons 10 gate langs 'n sy af of reg rondom. Ryg wol of tou om die rand en gebruik die vorms as versierings of boekmerke.
Deel September in tiene in: Ruil elke 10 dae sitplekke in die klas, staanplekke in die ry of die volgorde van lesse/periodes.
Vou 'n vel papier in die helfte (in die lengte) en weer in die helfte om lang stroke of lyne te vorm. Gee verf en proppies of ink en stempels om patrone te druk. Hoeveel patrone kan jy in 10 drukke skep? (Kleure, herhaalde items, ens.)
Betrek die ouers deur te vra dat hulle saam op die getal fokus. Vra dat hulle byvoorbeeld 10 los happies (bv. druiwe korrels, blokkies kaas, springmielies…) in pak. As julle lus het, kan 'n mens op spesifieke getalle fokus (bv. 5, 8…).
Hou 'n pannekoekdag en vul 'n sousbottel met die beslag. Maak dan klein pannekoekies deur tiene (10) in die pan te spuit. Oefen vooraf of maak dit as 'n koue bederfhappie.
Hoe kan die outjies 'n vinnige 10-happie maak? 'n Lang wafer en 'n ronde koekie?
Ryg 10 items op 'n sosatiestokkie (bv. worsie, hamblokkie, kaas, vrugte…).
Maak 'n lys van die leesboeke of stories wat julle as 'n klas gelees het. Gee 'n 10-minuut breuk per elke 10 boeke. Speel dan opvoedkundige speletjies of doen iets prettig en buitengewoon.
Deel 10 minute iewers deur die dag by die rooster in om te lees. Stel spesifieke reëls en riglyne in, sodat almal kan saamwerk (bv. ons lees flitskaarte, ons leesboekies, 'n Engelse boek…). As 10 minute te lank is, deel dit in twee "rustye" van 5 minute elk.
Hoeveel woorde kan julle lys wat 10 letters bevat? Wat beteken hierdie woorde?
Hoeveel syfers is daar in 'n selfoonnommer? Kies 'n bekende nommer ('n ouer s'n) en tel die onderskeie syfers bymekaar. Bv. 0821111111: 0 + 8 + 2 + 1…= 17. Wie se antwoord is die meeste of die minste?
Skryf verskeie selfoon- of telefoonnommers op lootjies neer, trek 'n kaartjie en kyk hoeveel kombinasies van 10 uit die onderskeie getalle gebou kan word.